b'\n_START_ARTICLE_\nJosip Marija Carevi\xc4\x87\n_START_PARAGRAPH_\nDr. mons. Josip Marija Carevi\xc4\x87 (Metkovi\xc4\x87, 16. velja\xc4\x8de 1883. - Strmec, 10. svibnja 1945.), hrvatski sve\xc4\x87enik, biskup i mu\xc4\x8denik.\n_START_SECTION_\n\xc5\xbdivotopis\n_START_PARAGRAPH_\nKao pitomac splitskog sjemeni\xc5\xa1ta zavr\xc5\xa1io je gimnaziju na dr\xc5\xbeavnoj klasi\xc4\x8dnoj gimnaziji u Splitu, a kao pitomac rimskog zavoda Germanicum-Hungaricum studirao je filozofiju i teologiju na Papinskom sveu\xc4\x8dili\xc5\xa1tu Gregoriana, gdje je doktorirao._NEWLINE_U Rimu je 28. listopada 1908. zare\xc4\x91en za sve\xc4\x87enika Splitsko-makarske nadbiskupije. Dubrova\xc4\x8dkim je biskupom imenovan 13. travnja 1929., biskupski red je primio u Zagrebu 4. kolovoza, a upravu biskupije je preuzeo 8. rujna 1929. Za vrijeme svog mandata u Dobrovniku, 1935. godine dao je podi\xc4\x87i poznati dubrova\xc4\x8dki simbol Kri\xc5\xbe na Sr\xc4\x91u kao spomen na 1900 godina od Kristovog raspe\xc4\x87a._NEWLINE_Dana 9. velja\xc4\x8de 1940. godine odstupio je s du\xc5\xbenosti, te je umirovljen u Hrvatskom zagorju, gdje se stavio se na raspolaganje nadbiskupu bla\xc5\xbeenom Alojziju Stepincu za pomo\xc4\x87 u pastoralnim potrebama. U to vrijeme imenovan je naslovnim biskupom turskog Aristiuma._NEWLINE_Okrutno je mu\xc4\x8den i ubijen nakon Drugog svjetskog rata u Velikom Trgovi\xc5\xa1\xc4\x87u do danas nerazja\xc5\xa1njenom odlukom partizanskih vlasti, a ne zna mu se ni za grob. Josip Marija Carevi\xc4\x87 jedini je hrvatski biskup koji je otvoreno smaknut odmah po dolasku partizana na vlast.'